РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/106-14

2. јун 2014. године

Б е о г р а д

**З А П И С Н И К**

**ОСМЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ,**

**ОДРЖАНЕ 2. ЈУНА 2014. ГОДИНЕ**

Седница је почела у 11,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мирјана Андрић, Олгица Батић, Живан Ђуришић, Драган Пауновић, Тања Томашевић Дамњановић, Милетић Михајловић, Владимир Ђукановић, Неђо Јовановић, Јован Марковић, Мехо Омеровић, Велинка Тошић и Ласло Варга.

Седници нису присуствовали чланови Одбора Александар Мартиновић, Балша Божовић, нити њихови заменици.

Поред чланова Одбора седници је присуствовао и народни посланик Зоран Бабић.

Седници су присуствовали: Саша Јанковић, заштитник грађана, Владана Јовић, заменица заштитника грађана, Роберт Сепи, заменик заштитника грађана, Мина Роловић Јочић, шеф кабинета, Наташа Јовић, помоћник генералног секретара, Оља Јовичић, помоћник генералног секретара, Љерка Ећимовић, начелник Одељења за извештаје и публикације, Татјана Ракић, саветник у Одељењу за медије, Родољуб Шабић, повереник за информације од јавног значаја и заштиту података о личности, Маринко Радић, генерални секретар Службе повереника, Татјана Бабић, директор Агенције за борбу против корупције, Владан Јоксимовић, заменик директора Агенције за борбу против корупције и Јелена Јовановић, саветник у Служби Агенције за борбу против корупције.

На предлог председника Одбора једногласно је утврђен следећи

Д н е в н и р е д :

1. Разматрање Редовног годишњег извештаја Заштитника грађана за 2013. годину (број 02-558/14, од 15. марта 2014. године);
2. Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину (број 02-646/14, од 28. марта 2014. године);
3. Разматрање Извештаја о раду Агенције за борбу против корупције за 2013. годину (број 02-651/14, од 31. марта 2014. године);

4. Р а з н о.

**Прва тачка дневног рада:** **Разматрање Редовног годишњег извештаја Заштитника грађана за 2013. годину;**

У свом уводном излагању Заштитник грађана осврнуо се на стање у правосуђу, правима лица лишених слободе, као и стању државне управе и јавног сектора у целини. Заштитник је сходно својим уставним и законским надлежностима, а на основу података који су му достављени, указао на конкретне мањкавости и недостатке, посебно у судској пракси, при томе наводећи пример из Апелационог суда у Крагујевцу. Истакао је да ни у државној управи нема битних помака, пре свега у погледу деполитизације и професионализације, али и рационализације која се спроводи линијски, при чему није рађена функционална анализа а то све доводи до бесмислених процедура и лоше администрације.

Владимир Ђукановић је издвојио своје мишљење, истакавши да је Редован годишњи извештај из 2013. године, контрадикторан, паушалан политички акт, нарочито цитирајући спорне наводе због којих је извештај неприхватљив.

Неђо Јовановић је указао да је Министарство правде и државне управе у претходном периоду учинило велике помаке да се исправе катастрофалне грешке претходне реформе, не мешајући се у рад и независност судова, нагласивши да је тренутно највећи проблем правосудног система неуједначена судска пракса. Истакао је да је велики проблем решавање старих предмета, наводећи пример Привредног Апелационог суда који је донео Програм за решавање старих предмета као позитиван пример, а који треба да послужи као узор осталим судовима.

Олгица Батић је похвалила рад Заштитника грађана, при чему је у свом излагању истакла ускраћена права Рома као и осталих тзв. угрожених групација, наводећи пример града Обреновца. Указала је, посебно, да је правосуђе почело да функционише 2001. године, при чему је подсетила присутне на пример Закона о лустрацији и први покушај тадашњег министра правде, др. Владана Батића, да спроведе поменути закон, где је после тога, уследио период урушавања правосудног система, а од скора се поново обнавља и наставља реформа правосуђа.

Мехо Омеровић је оценио да све уочене неправилности и незаконитости у раду државних органа које је Заштитник грађана у свом извештају навео треба, пре свега, да послуже народним посланицима као материјал ради што бољег обављања контролне функције коју Народна скупштина има. Указао је, да је неопходно што пре донети измене закона о Заштитнику грађана, а на чију је потребу и сам Заштитник више пута указивао.

Одбор је, поводом разматрања Редовног годишњег извештаја Заштитника грађана за 2013. годину, утврдио следећи Предлог закључка:

„На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине(„Службени гласник РС“, број 20/12- Пречишћени текст),

Народна скупштина, на \_\_\_ седници одржаној \_\_\_\_ године, донела је

З А К Љ У Ч A K

поводом разматрања Редовног годишњег извештаја Заштитника грађана за 2013. годину

1. Народна скупштина оцењује да је Заштитник грађана својим Редовним годишњим извештајем за 2013. годину, кроз целовито представљање активности Заштитника грађана у извршавању уставних и законских надлежности, дао општу оцену стања и квалитета остваривања и заштите права грађана пред државним органима, стање државне управе и јавног сектора у целини, указујући на неопходне системске промене кроз изградњу и јачање инстуција, у циљу унапређења владавине права, поштовања људских и мањинских права и остваривања права грађана.

2. Полазећи од оцене Заштитника грађана да у реформи државне управе ни у 2013. години није начињен кључни помак, поготово не у деполитизацији, рационализацији и професионализацији државне управе, што је основни узрок помањкања примене начела добре управе у Републици Србији и свакодневног кршења права грађана, Народна скупштина обавезује Владу да предлагањем и доношењем одговарајућих закона и других прописа и другим непосредним мерама што хитније приступи остваривању циљева утврђених Стратегијом реформе јавне управе у Републици Србији, коју је Влада усвојила јануара 2014. године.

Народна скупштина посебно наглашава да је унапређење правног оквира за уређивање управе и усклађивање управе са принципима који су утврђени Стратегијом реформе јавне управе у Републици Србији, као и повезивање процеса реформе јавне управе са процесом европских интеграција, један од најважнијих приоритета Републике Србије. Реформа управе и европске интеграције морају нужно представљати два међусобно повезана и условљена процеса.

За спровођење реформе управе у складу са Стратегијом реформе јавне управе у Републици Србији од посебног су значаја и оцене Заштитника грађана да нема значајнијег помака ни у раду органа јединица локалне самоуправе, да су често недовољно ангажовани у решавању питања која спадају у изворну или поверену надлежност јединице локалне самоуправе, да су неефикасни у спровођењу сопствених одлука, да не информишу јасно или довољно грађане о њиховим правима и о могућностима које су им на располагању за заштиту права и интереса, па неретко користе и неинформисаност грађана за одуговлачење поступака. Полазећи од ових оцена, Народна скупштина очекује да се мерама и активностима које ће надлежни органи предузимати у примени Стратегије реформе јавне управе у Републици Србији успостави јединствени правни режим и систем стандарда за вршење послова јавне управе, у циљу обезбеђивања исте заштите права грађана на укупној територији Републике Србије.

3. Имајући у виду оцену Заштитника грађана да Влада није у довољној мери препознала Заштитника грађана као институцију успостављену да допринесе реформама у области управе у циљу остваривања и заштите права грађана, као и да није успостављена потребна сарадња Владе и овог независног државног органа, Народна скупштина наглашава да је дужност Владе и других државних органа да разматрају и уважавају препоруке, иницијативе и мишљења која им Заштитник грађана упућује, као и да поступају по препорукама Заштитник грађана.

Народна скуштина поново позива Владу да преиспитa важећa решења Закона о Заштитнику грађана, у складу са иницијативама и препорукама Заштитника грађана, као и да предложи Народној скупштини измене Закона којима ће се ускладити правни оквир за рад Заштитника грађана са уоченим потребама у досадашњем раду.

4. Оправдано је очекивање да ће доношење сета правосудних закона у протеклом периоду обезбедити бољу организацију рада правосудних органа, лакши приступ правди и поштовање права на правично суђење и суђење у разумном року. Међутим, с обзиром на велики број притужби грађана због повреде ових права, њихово све чешће обраћање Уставном суду, као и све већи број одлука Уставног суда поводом повреде ових права, неопходно је да Влада, односно надлежно министарство и даље предузимају мере којима ће се обезбедити остваривање уставног права на правично суђење и суђење у разумном року. Потребно је обезбедити функционалност непосредног надзора над радом судске управе, у складу са законом, чиме би се омогућило ефикасно поступање по притужбама грађана. Такође би требало, доношењем одговарајућих подзаконских прописа, уредити остваривање права грађана на накнаду штете досуђене одлукама Уставног суда. Неопходно је, такође, приступити и извршавању пресуда Европског суда за људска права у Стразбуру којима је утврђено право грађана на накнаду штете.

Доношење закона о бесплатној правној помоћи отклониће значајну препреку у приступу правди најсиромашнијим грађанима, имајући у виду да прописани износи судских такси великом броју грађана могу бити препрека за остваривање судске заштите њихових права. Стога је потребно у најкраћем року припремити овај законски предлог и упутити га Народној скупштини на разматрање и усвајање.

5. Народна скупштина обавезује Владу да предузме одговарајуће мере да се побољша положај грађана у односу на органе власти када се ради о заштити права лица лишених слободе, пре свега даљим развијањем и повећањем ефикасности постојећих интерних механизама контроле и изградњом система надгледања полицијског притвора, даљим побољшавањем услова у просторијама за полицијско задржавање грађана и поштовањем претпоставке невиности, као и усклађивањем смештајних услова осуђених лица са важећим прописима и стандардима.

6. Неопходно је, подношењем предлога закона Народној скупштини, што пре изградити нормативни оквир за заштиту грађана који у доброј вери укажу на неправилности и незаконитости у поступању органа власти и појединаца у органима власти којима се угрожавају или повређују права грађана и јавни интерес (заштита „узбуњивача“), као и, притом, уредити овлашћења Заштитника грађана у циљу заштите ових грађана.

7. Надлежни одбори Народне скупштине ће, у вршењу своје законодавне и контролне функције, пратити рад извршних органа са становишта поштовања препорука Заштитника грађана и овог закључка.

8. Народна скупштина обавезује Владу да, у року од шест месеци, поднесе Народној скупштини извештај о спровођењу ових закључака.

9. Овaj закључак објавиће се у „Службеном гласнику Републике Србије“.“

За известиоца Одбора на седници Народне скупштине одређен је Петар Петровић, председник Комисије.

**Друга тачка дневног реда: Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину;**

Повереник Родољуб Шабић указао је на почетку свог излагања да је Влада Републике Србије на изузетно квалитетан начин пред крај 2013. године коначно решила вишегодишњи проблем простора за рад Повереника, при томе нагласивши да је институција претходну годину завршила са бројем запослених који је мањи од 50% од броја који је предвиђен систематизацијом радних места Службе. Том приликом упознао је присутне са податком да су грађани право на заштиту података о личности користили у значајно већој мери него ранијих година, где је интервенција Повереника у 93% случајева дала ефекат.

Повереник је истакао да нису ретке ситуације у којима државни органи избегавају да поступе по захтевима Повереника, указујући да у претходној години Влада ни у једном случају када је то било потребно није принудом обезбедила извршење решења повереника, а надлежно министарство већ трећу годину заредом није процесуирало ни једног прекршиоца закона, истичући да је таква ситуација недопустива. Повереник је подсетио да је након усвајања Стратегије заштите података о личности постојала обавеза да се у року од три месеца донесе Акциони план за спровођење Стратегије, међутим, ни након три године та обавеза није испуњена.

Повереник је оценио да је потребно што пре донети измене постојећег Закона о слободном приступу информацијама од јавног значаја да би се обезбедио бољи проактивни приступ информацијама, стога је неопходно да сви надлежни органи, посебно Влада и надлежна министарства квалитативно измене досадашњи однос према стању у области заштите података.

Одбор је утврдио следећи Предлог закључка:

„На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

Народна скупштина, на \_\_\_ седници одржаној \_\_\_\_ године, донела је

З А К Љ У Ч А К

поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину

1. Народна скупштина констатује да је Извештај о спровођењу Закона о слободном приступу информацијама од јавног значаја и Закона о заштити података о личности за 2013. годину аналитички, као и ранијих година, указао на стање у области слободног приступа информацијама од јавног значаја и области заштите података о личности, оцењујући да су остварени значајни резултати на пољу заштите и афирмације права на слободан приступ информацијама од јавног значаја и права на заштиту података о личности.

Имајући у виду, међутим, да Повереник за информације од јавног значаја и заштиту података о личности притом оцењује да је кључни услов даљег напретка у остваривању права грађана промена праксе спорог и пасивног односа надлежних државних органа и имаоца јавних овлашћења према захтевима грађана, Народна скупштина позива надлежне органе и имаоце јавних овлашћења да предузму потребне мере за реализацију препорука Повереника на које се у извештајима Повереника из године у годину указује.

2. Народна скуштина, полазећи од оцена Повереника за информације од јавног значаја и заштиту података о личности, позива Владу да преиспита важећа и предложи нова решења Закона о слободном приступу информацијама од јавног значаја и Закона о заштити података о личности, у циљу ефикасне примене начела које ови закони прописују. Потребно је уредити механизам обавезног прибављања мишљења Повереника у поступку доношења прописа, ускладити казне за прекршаје са законом којима се прекршаји уређују и уједначавањем ставова спречити праксу различитог тумачења појединих законских одедаба.

Народна скупштина констатује да је Влада дужна да, у складу са одговарајућим законским одредбама, обезбеди принудно извршавање коначних, извршних и обавезујућих решења Повереника и да, користећи постојеће законске маханизме, преко надлежног министарства, примењује мере из своје надлежности, покретањем поступка за утврђивање одговорности за пропусте у раду државних органа, као и одговорности функционера који нису извршавали обавезе у складу са законом.

3. Народна скупштина поново указује Влади на обавезу да доношењем подзаконских прописа што пре обезбеди спровођење закона којим се уређује тајност података о личности, јер је без тих прописа овај закон неприменљив, и тиме омогући његову примену и остваривање права грађана на заштиту података о личности у складу са међународним стандардима.

Народна скупштина посебно подржава залагање Повереника за поштовање уставног начела да се обрада података о личности може уредити само законом.

4. Народна скупштина се обавезује да ће, у циљу стварања конзистентног правног система у области слободног приступа информацијама од јавног значаја и заштите података о личности, у својој законодавној активности настојати да се у погледу предложених појединачних решења закона обезбеди поштовање основних начела слободног приступа информацијама од јавног значаја и права на заштиту података о личности, посебно када на то укаже Повереник за информације од јавног значаја и заштиту података о личности.

5. Народна скупштина поново указује Влади на обавезу да што пре створи услове за пуну самосталност у раду Повереника за информације од јавног значаја и заштиту података о личности, обезбеђивањем одговарајућих просторних и других материјалних услова, како би Повереник своја овлашћења у заштити и унапређењу људских права и слобода у овој области могао да врши у пуном капацитету.

6. Народна скупштина подржава напоре и активности Повереника за информације од јавног значаја и заштиту података о личности у остваривању и даљем унапређивању права на слободан приступ информацијама од јавног значаја и заштиту података о личности.

7. Народна скупштина обавезује Владу да, у року од шест месеци, поднесе Народној скупштини извештај о спровођењу ових закључака.

8. Овај закључак објавиће се у „Службеном гласнику Републике Србије“.

За известиоца Одбора на седници Народне скупштине одређен је Петар Петровић, председник Комисије.

**Трећа тачка дневног реда:** **Разматрање Извештаја о раду Агенције за борбу против корупције за 2013. годину;**

Татјана Бабић је, представљајући Извештај о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013 - 2018. године и Акционог плана за њено спровођење, нагласила да је Агенција у претходној години посебну пажњу посветила активностима чија је суштина контрола располагања јавним ресурсима, односно активностима везаним за откривање сукоба интереса и контролу имовине и прихода функционера. У свом излагању директор Агенције изнела је податке да је у 2013. години примљено 400 представки више него у све три претходне године рада Агенције укупно, да је поднето три пута више захтева за заштиту узбуњивача, а шест пута више лица је добило статус узбуњивача. Када је реч о сукобу интереса, у рад је примљено преко 500 нових предмета више него претходне године, а окончано је 200 предмета више него у претходној години. У извештајном периоду Агенција је, због повреде Закона о Агенцији, поднела 56 прекршајних захтева, што у односу на 2012. годину представља значајно повећање, јер је у претходном извештајном периоду број поднетих захтева за покретање прекршајних поступака износио 9 укупно. Директор Агенције је указала да се у току 2013. године у поступцима утврђивања повреде закона везаним за сукоб интереса јасно и забрињавајуће профилисао непотизам који је нарочито распрострањен у просвети, при чему су најближи сродници запошљавани најчешће без јавног конкурса. Што се тиче контроле имовине и прихода функционера, у претходној години је било девет кривичних пријава.

У дискусији су учествовали Владимир Ђукановић, Петар Петровић, Мехо Омеровић, Олгица Батић и Неђо Јовановић. Сви учесници у расправи били су сагласни да је неопходно приступити изменама и допунама Закона о Агенцији за борбу против корупције како би се, након искустава стечених у примени Закона, законска решења ускладила са потребама праксе и прецизније и потпуније уредила, не мењајући суштинска решења, поједина питања пријављивања имовине, круга сродника чија је обавеза пријављивање имовине, контроле коју врши Агенција, сукоба интереса у обављању одређених јавних функција и др. На примедбу да Агенција жели да преузме улогу органа гоњења, указано је да се ради само о захтеву да се Агенцији Законом обезбеди право приступа евиденцијама других надлежних органа, како би могла да врши своја овлашћења у контролној функцији због којих је основана. Такође је указано да је неопходно да се Закон о Агенцији за борбу против корупције усклади са одредбама Закона о заштити података о личности.

Одбор је, након расправе, утврдио следећи Предлог закључка:

„На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

Народна скупштина, на \_\_\_ седници одржаној \_\_\_\_ године, донела је

З А К Љ У Ч А К

поводом разматрања Извештаја о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013 – 2018. године и Акционог плана за њено спровођење

1. Народна скупштина констатује да је Извештај о раду Агенције за борбу против корупције за 2013. годину, са Извештајем о спровођењу Националне стратегије за борбу против корупције у Републици Србији за период од 2013 – 2018. године и Акционог плана за њено спровођење целовито представио рад Агенције, и то како у погледу конкретних резултата у раду Агенције, тако и у погледу спровођења Националне стратегије за борбу против корупције и Акционог плана за њено спровођење.

2. Народна скуштина оцењује да је, у циљу подизања ефикасности рада Агенције у борби против корупције, потребно да се преиспитaју решења Закона о Агенцији за борбу против корупције, имајући при том у виду иницијативе и препоруке Агенције. Народна скупштина очекује да ће Влада, у најкраћем року, предложити Народној скупштини измене овог закона, како би се ускладио правни оквир за рад Агенције са потребама уоченим у досадашњем раду Агенције и надзорном улогом коју Агенција треба да има над спровођењем Стратегије и Акционог плана.

3. Неопходно је да сви државни органи, који су према Акционом плану за спровођење Националне стратегије означени као одговорни субјекти, приликом реализације активности предвиђених Акционим планом, предузму све прописане мере и активности за реализацију стратешких циљева, уз поштовање рокова и форме за извештавање, како би се обезбедило испуњење циљева утврђених Националном стратегијом и омогућио ефикасан надзор над спровођењем Националне стратегије.

Народна скупштина ће настојати да благовремено реализује све активности за које је Акционим планом за спровођење Националне стратегије означена као одговорни субјект.

Народна скупштина ће, полазећи од обавезе утврђене Националном стратегијом за борбу против корупције у Републици Србији за период од 2013 – 2018. године, приступити изменама и допунама Закона о Народној скупштини како би, на основу усвојених измена и допуна Закона, Пословником Народне скупштине уредила поступак за праћење спровођења закључака, односно препорука Народне скупштине, донетих поводом разматрања годишњих извештаја о раду Агенције за борбу против корупције и извештаја других независних државних органа.

4. Неопходно је што пре уредити ефикасан правни режим заштите грађана који пријаве сумњу на корупцију у јавном интересу или на други начин укажу на неправилности и незаконитости у поступању органа власти и појединаца у органима власти, којима се угрожавају или повређују права грађана и јавни интерес (заштита „узбуњивача“).

5. Народна скупштина сматра да је за борбу против корупције и остваривање антикорупцијских циљева потребно јачати транспарентност у раду државних органа објављивањем што ширег круга информација од јавног значаја.

Потребно је, посебно, обезбедити потпуну транспарентност и отвореност током целокупног законодавног процеса, као и утврдити методологију за процену ризика корупције и примењивати је приликом предлагања закона и других прописа у свакој фази поступка за доношење тих аката.

6. Надлежни одбори Народне скупштине ће, у остваривању законодавне и контролне функције Народне скупштине, пратити рад извршних органа са становишта поштовања мера и препорука Агенције за борбу против корупције и овог закључка.

7. Народна скупштина обавезује Владу да, у року од шест месеци, поднесе Народној скупштини извештај о спровођењу ових закључака.

8. Овaj закључак објавиће се у „Службеном гласнику Републике Србије“.“

За известиоца Одбора на седници Народне скупштине одређен је Петар Петровић, председник Комисије.

**Четврта тачка дневног реда: Р а з н о**

У оквиру ове тачке дневног реда није било питања ни предлога.

Седница је завршена у 13,00 часова.

СЕКРЕТАР ПРЕДСЕДНИК

Љиљана Милетић Живковић Петар Петровић